ཆང་རྒྱུའི་ཆ་ནས་དབྱེ་ན་ནས་ཆང་དང་།འབྲས་ཆང་།གྲོ་ཆང་།རྒུན་འབྲུམ་ཆང་།ངོ་བོའི་ཆ་ནས་དབྱེ་ན་བོད་ཆང་དང་བོད་རགདུས་ཡུན་གྱི་ཆ་ནས་དབྱེ་ན་ཞག་ཆང་དང་ཟླ་ཆང་།ལོ་ཆང་།གར་སླའི་ཆ་ནས་དབྱེ་ན་དཀྱུས་ཆང་།ལྡབ་ཆང་།སིང་ཅོལ་སོགས་ཀྱི་དབྱེ་བ་ཡོད་པ་ལས་ལོ་ཆང་དང་ཟླ་ཆང་ནི་ཆང་ས་སོགས་རྟེན་འབྲེལ་ཆེན་མོའི་སྐབས་སུ་བེད་སྤྱོད་གཏོང་བ་ཡིན་ཞིང་།དེ་ཡང་སྦང་གླུམ་སྦུབས་རིལ་ཆེན་མོའི་ནང་བླུགས་པ་དང་།ཁ་དམ་པར་བཀག་ནས་ལོ་གཅིག་གམ་ཟླ་བ་གཅིག་ཙམ་བཞག་པ་ལ་ཆང་ཁ་བཀུག་མ་ཞེས་འཐུང་དུས་མངར་ལ་འཐུང་ཁ་བདེ་བ་དང་།ཆང་ནུས་ཤིན་ཏུ་ཆེ་བས་བཟི་ཤུགས་ཀྱང་ཆེ།དཀྱུས་ཆང་ནི་རྒྱུན་པར་བཏུང་བྱའི་ཆང་ཡིན་ཏེ།རྒྱུན་ཆང་ཡང་ཟེར།ལྡབ་ཆང་ཞེས་པ་ནི་ཆང་ཚོད་གཉིས་ཀྱི་དོད་དེ་གཅིག་ལ་བཏང་ནས་ཆང་དོ་ལོག་བཟོས་པ་ལ་ཟེར།བོད་རག་ནི་ཨ་མདོ་དང་ཁམས་ཁུལ།གཙང་གི་མཐའ་ཁུལ་གྲོ་མོ་དང་།འགྲམ།སྐྱིད་རོང་།གཏིང་སྐྱེས་སོགས་ལ་དར་ཁྱབ་ཆེ་བ་ལས་གྲོང་མི་དང་ཞིང་ཁུལ་དུ་ཁྱབ་གདལ་ཤིན་ཏུ་ཆུང་།